Man in hof oor 80-jarige vrou se moordThamsanqa Legonya (Foto verskaf) Thamsanqa Legonya (32) van die Oos-Kaap het Vrydag in die landdroshof in Polokwane in Limpopo verskyn op aanklag van moord en roof. Dit is byna ŉ jaar ná die 80-jarige Jacoba (Jackie) Grobler op ŉ gewelddadige wyse in Polokwane vermoor is. Sy was die aand van 21 September 2020 alleen in haar huis by die Koraal-aftreeoord toe ŉ man by haar huis ingebreek en haar aangeval en vermoor het. Die aanvaller het met haar selfoon, skootrekenaar, bankkaarte en R500 kontant van die toneel gevlug. Maroela Media het vroeër berig ŉ vriend van Grobler het die Maandag omstreeks 11:00 op haar liggaam afgekom en die polisie ontbied. Die polisie het die oorledene op ŉ bed aangetref met oop wonde wat moontlik deur ŉ stomp voorwerp veroorsaak is. Mashudu Malabi Dzhangi, woordvoerder van die nasionale vervolgingsgesag, het gesê die verdagte was byna ŉ jaar lank voortvlugtig totdat hy uiteindelik in Krugersdorp in Gauteng aangekeer is oor ŉ afsonderlike aanklag van huisbraak. Die saak is tot 27 Augustus uitgestel.